Mikilvægt er að gerðar séu langtímaáætlanir til að jafna aðstæður barna í efnahagslægðum, því áhrifin geti verið lengi að koma fram. Staða íslenskra barna er almennt góð, en þau eiga síður kost á að taka þátt í tómstundastarfi en börn í öðrum Evrópulöndum. Þetta er meðal niðurstaðna í nýrri skýrslu Unicef á Íslandi um efnislegan skort barna.
Í skýrslunni var staða barna árið 2018 borin saman við árin 2009 og '14. Skoðað var meðal annars hvort börn fái að minnsta kosti eina máltíð á dag, eigi tvö pör af skóm, hvort haldið sé upp á afmæli, hvort þau búi í viðunandi húsnæði og þátttaka þeirra í tómstundastarfi.
Eva Bjarnadóttir verkefnastjóri hjá Unicef og höfundur skýrslunnar segir að staða íslenskra barna sé að mörgu leyti góð.
En það er ákveðinn hópur barna sem tapar þegar það er kreppa en græðir ekki mikið á góðærinu. Sem segir okkur að það er ójöfnuður meðal barna á Íslandi.
Ísland er það Evrópuland þar sem efnislegur skortur barna mælist sjöundi minnsti og staðan er best hvað varðar menntun. Staðan er verst hvað varðar þátttöku í tómstundum, 17% íslenskra barna mælast með skort á því sviði og Ísland er þar í 19. sæti af 31 Evrópulandi.
Það kemur mest á óvart að það skuli vera svona hátt hlutfall barna sem skortir tómstundir á Íslandi.
Hvaða lærdóm væri hægt að draga af þessu, núna þegar við erum í annarri kreppu sem tengist COVID?
Það má draga þann lærdóm að það þarf að greina sérstaklega stöðu barna og áhrif kreppu á börn. Og skoða hvaða hópar það eru sem verða verst úti og beina aðstoð þangað til þess að jafna tækifæri barna og það þarf að líta til lengri tíma þgar kemur að börnum því það getur verið að áhrif birtist ekki fyrr en nokkrum árum eftir að kreppan skellur á.
Áhrif efnahagslægða á aðstæður barna skorts/fátæktar á börn geta verið lengi að koma fram og er brýnt að gerðar séu langtímaáætlanir til að draga úr þeim. Ný skýrsla Unicef sýnir að íslensk börn eiga síður kost á að taka þátt í tómstundastarfi en börn í öðrum Evrópulöndum. 